Audun Lysbakken (Sosialistisk Venstreparti), 2012-06-15:
Denne debatten handler om et revidert budsjett som viser at det er betydelig grunn til optimisme i Norge. Derfor er det et paradoks at den foregår med et så dystert bakteppe som den gjør, hvor situasjonen i land etter land i Europa ser ut til å forverre seg. Det er en virkelighet som også vil berøre vårt handlingsrom i tiden som kommer, og som gjør det ekstra viktig at vi har en sterk bevissthet rundt den økonomiske politikken og de føringene vi skal legge for vår økonomi, i tiden som kommer. Den krisen som i dag preger Europa, har sitt utspring i en global fordelingskrise. Det pågår i dag en politisk debatt om årsakene til krisen, og det er avgjørende å forstå krisen for både å kunne gjøre noe med den, og hindre at Norge gjentar de feilene som andre land har gjort. Krisen er utløst av at en har tillatt at forskjellene har blitt for store i altfor mange land, og at man deretter har tillatt at vekst i økonomien har blitt opprettholdt gjennom en deregulert finanssektor, og at folk har kunnet låne det som de ikke lenger tjente til. En har fått en kombinasjon av voksende ulikhet og voksende gjeld. Vi har en annen utvikling i Norge, og det har vi fordi vi har ført en annen politikk. En kan knapt understreke betydningen av politikk og politiske veivalg bedre enn det dagens situasjon viser. I Norge har vi valgt en kurs som har ført til at vi har redusert de sosiale forskjellene, i en tid hvor de har økt i nesten alle land rundt oss. Vi møtte finanskrisen med økt offentlig forbruk – en bevisst politikk for å få hjulene i gang – i en tid da en rekke andre land valgte en annen og feilslått oppskrift. Vi har valgt å holde fast ved og til og med forsterke en modell for et regulert arbeidsliv, i en tid da andre land har trodd at såkalt fleksibilisering og svekking av arbeidstakernes rettigheter skulle bidra til vekst. Det reviderte budsjettet som vi behandler i dag, er én liten bit i den strategien som regjeringspartiene har lagt, for å beholde en slik utvikling i Norge. Den doserer pengebruken på en fornuftig måte – tilpasset den økonomiske situasjonen som vi står oppi, og de prognosene vi har for utviklingen framover – men kombinerer det med å gjøre nødvendige grep for å trygge velferden og investere i kunnskap. Vår utfordring er å legge et løp og en strategi for den økonomiske politikken som trygger velferden her og nå, og som samtidig gir rom for å investere i innovasjon, kunnskap, nytenkning, framtidig næringsutvikling og framtidige arbeidsplasser. En av farene når det gjelder en fortsatt god utvikling i Norge, er – som flere talere har vært inne på – situasjonen i boligmarkedet. Det forundrer meg derfor at representanten fra Høyre som hadde ordet før meg, ser så få farer i boligmarkedet. Det forundrer meg litt at høyresiden ikke ser ut til å ha noen annen oppskrift på å møte den vanskelige situasjonen som mange unge mennesker står i når de ikke kommer inn på boligmarkedet, enn å gjøre det lettere å få lån, som mange ikke vil kunne klare å betale tilbake. En mer ansvarlig tilnærming er å begynne et arbeid for å utvikle nye sektorer i vårt boligmarked, hvor det blir mulig å komme inn i boligmarkedet til en regulert pris, og hvor det blir mulig å kunne velge å leie i perioder – ta av presset i de delene av boligmarkedet hvor de som har minst, skal prøve å etablere seg. Blant det gledelige i budsjettet vi behandler, er forslaget om 1 000 nye studieplasser. Det er svært gledelig å se at mange ønsker seg inn på høyere utdanning. Det er en investering, ikke bare i den enkeltes framtid, men i vårt samfunns framtid. Derfor er det et nødvendig og riktig forslag. Vi møter også et krav – som mange kvinner rundt om i landet har stilt i dag – om å bevilge penger til brystrekonstruksjon. Det er jeg glad for. Regjeringen opprettholder ikke minst den politikken som har vært ført hele denne perioden, ved å vise at vi prioriterer de barna i Norge som har det aller vanskeligst, og nok en gang styrker bevilgningene til barnevernet. Jeg tar også med at regjeringen har satset på vern av villaksen i Lærdal og Vefsn. Det er også med på å gi dette reviderte budsjettet en nødvendig miljøprofil.